ลดภาษีบริษัทร่วมทุน ใน10อุตฯเป้าหมาย
พระราชกฤษฎีกาออกตามความในประมวลรัษฎากร ว่าด้วยการยกเว้นภาษี (ฉบับที่ 597)
1 มี.ค. 2559

โดย...ทีมข่าวการเงินโพสต์ทูเดย์
พระราชกฤษฎีกาออกตามความในประมวลรัษฎากร ว่าด้วยการยกเว้นภาษี (ฉบับที่ 597) ได้ประกาศในราชกิจจานุเบกษา เมื่อวันที่ 24 ก.พ.ที่ผ่านมา เพื่อยกเว้นเงินได้บุคคลธรรมดาและภาษีเงินได้นิติบุคคล สนับสนุนกิจการที่รัฐต้องการสนับสนุน 
ทั้งนี้ บริษัทที่จะได้รับการยกเว้นภาษีดังกล่าว บริษัทที่ประกอบกิจการเงินร่วมลงทุน หรือทรัสต์เพื่อกิจการเงินร่วมลงทุน ที่ลงทุนในบริษัทเป้าหมายที่ตั้งขึ้นเพื่อประกอบกิจการที่รัฐต้องการสนับสนุน 10 อุตสาหกรรม (อ่านรายละเอียดในตาราง) และต้องไม่เป็นบริษัทที่จดทะเบียนในตลาดหลักทรัพย์
โดยบริษัทที่ประกอบกิจการร่วมลงทุนที่จะได้รับสิทธิยกเว้นภาษีนั้น ต้องมีทุนชำระแล้ว 20 ล้านบาทขึ้นไป ถือหุ้นในบริษัทเป้าหมายเพียงอย่างเดียว หรือถือหุ้นในบริษัทเป้าหมายและถือหุ้นในบริษัทอื่นที่ตั้งขึ้นโดยไม่ได้ประกอบกิจการที่รัฐต้องการสนับสนุน และมีการจดแจ้งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ภายในวันที่ 31 ธ.ค. 2559 
สำหรับบริษัทที่ประกอบกิจการร่วมลงทุน จะได้รับยกเว้นภาษีเงินได้ตามมาตรา 4 ของพระราชกฤษฎีกาฯ ประกอบด้วย ยกเว้นภาษีในส่วนเงินปันผลที่ได้รับจากบริษัทเป้าหมาย ทั้งนี้เฉพาะเงินปันผลส่วนที่คำนวณได้จากกิจการที่รัฐต้องการสนับสนุน รวมทั้งได้รับการยกเว้นภาษีรายได้จากการโอนหุ้นของบริษัทเป้าหมาย ทั้งนี้ เฉพาะการโอนหุ้นที่ตีราคาเป็นเงินได้เกินกว่าที่ลงทุน โดยหากบริษัทประกอบกิจการเงินร่วมลงทุนไม่มีกำไรสะสม ให้ยกเว้นภาษีเงินได้ตามสัดส่วนการลงทุนในบริษัทเป้าหมาย และบริษัทเป้าหมายต้องประกอบกิจการที่รัฐต้องการสนับสนุนอย่างต่อเนื่อง สร้างมูลค่าเพิ่มและมีรายได้ในบริษัทเป้าหมายไม่น้อยกว่า 80% ของรายได้ทั้งหมดในรอบระยะเวลาบัญชีก่อนที่บุคคลธรรมดาหรือบริษัทได้รับรายได้จากการโอนหุ้น
แต่หากบริษัทประกอบกิจการเงินร่วมลงทุนมีกำไรสะสมจากรายได้ที่รับยกเว้นภาษีตามมาตรา 4 ไม่น้อยกว่า 80% ของกำไรสะสมทั้งหมดในรอบระยะเวลาบัญชีก่อนที่บุคคลธรรมดาและบริษัทจะได้รับรายได้จากการโอนหุ้น ให้บริษัทประกอบกิจการเงินร่วมลงทุนได้รับการยกเว้นภาษีเงินได้ 100% แต่กำไรสะสมดังกล่าวไม่ให้รวมกำไรสะสมในส่วนที่ได้จัดสรรเป็นทุนสำรองตามกฎหมายกำหนด
สำหรับระยะเวลาการลดภาษีข้างต้น กำหนดให้ได้รับการยกเว้นเป็นระยะเวลา 10 รอบระยะเวลาบัญชี นับแต่วันที่จดแจ้งการเป็นกิจการร่วมลงทุนกับ ก.ล.ต. โดยให้นับวันที่จดแจ้งเป็นรอบระยะเวลาบัญชีแรก แม้จะมีระยะเวลาน้อยกว่า 12 เดือนก็ตาม
ส่วนทรัสต์เพื่อกิจการเงินร่วมลงทุนที่จะได้สิทธิประโยชน์ทางภาษีนั้น จะต้องมีการจดแจ้งต่อ ก.ล.ต.ภายในวันที่ 31 ธ.ค. 2559 มีทุนชำระแล้ว 20 ล้านบาทขึ้นไป และถือหุ้นในบริษัทเป้าหมายและถือหุ้นในบริษัทอื่นที่ไม่ได้ประกอบกิจการที่รัฐต้องการสนับสนุน
ทั้งนี้ ทรัสต์เพื่อกิจการเงินร่วมลงทุนจะได้รับยกเว้นภาษีเงินได้บุคคลธรรมดา หรือภาษีเงินได้นิติบุคคล เป็นระยะเวลา 10 รอบบัญชี โดยเป็นการยกเว้นภาษีเงินได้ในส่วนของเงินปันผลที่ได้จากทรัสต์เพื่อการลงทุน และในส่วนของรายได้จากการโอนหน่วยทรัสต์ของทรัสต์เพื่อกิจการเงินร่วมลงทุนที่ลงทุนในบริษัทเป้าหมาย ทั้งนี้ เฉพาะการโอนหน่วยทรัสต์ที่ตีราคาเป็นเงินได้เกินกว่าที่ลงทุน โดยกรณีที่ทรัสต์ไม่มีกำไรสะสม ให้ยกเว้นภาษีเงินได้ตามสัดส่วนการลงทุนที่ลงทุนในบริษัทเป้าหมายที่รัฐต้องการสนับสนุน โดยบริษัทเป้าหมายต้องประกอบกิจการที่รัฐสนับสนุนต่อเนื่อง และสร้างมูลค่าเพิ่มและรายได้ในบริษัทเป้าหมายไม่น้อยกว่า 80% ก่อนที่บุคคลธรรมดาและบริษัทจะได้รับรายได้จากการโอนหน่วยทรัสต์ 
แต่หากทรัสต์ดังกล่าวมีกำไรสะสมจากรายได้จากการลงทุนในบริษัทเป้าหมายไม่น้อยกว่า 80% ของกำไรสะสมทั้งหมดในรอบระยะเวลาบัญชีก่อนที่บุคคลธรรมดาและบริษัทได้รับรายได้จากการโอนหน่วยทรัสต์นั้น ให้ได้รับการยกเว้นภาษีเงินได้ทั้งจำนวน
อย่างไรก็ตาม ในกรณีที่บริษัทที่ประกอบกิจการเงินร่วมลงทุน หรือทรัสต์เพื่อกิจการเงินร่วมลงทุนขาดคุณสมบัติข้อใดข้อหนึ่งในรอบระยะเวลาบัญชีใด จะไม่ได้รับสิทธิประโยชน์ทางภาษีดังกล่าวในรอบระยะเวลาบัญชีนั้น